केई साल्लें तगर जुआन गोर्की दियां रचना मुक्ख रूपै च बोल्गा दी प्रदेशक पत्र-पत्रकाएं च गै छपियां, ते अपने सजरे-पन ते चमक करियै उनें प्रमुख लेखकें दा ध्यान अपने पासै खिच्चेआ। पर हली उनेंगी बड़ी जादा शोह्‌रत नेईं ही थ्होई। ते जिसलै 1898 च उन्दे ‘शब्द चित्र ते क्हानियें’ दे निक्के-निक्के संग्रैह् छपे, तां स्थिति इकाइक बदली गेई। इनें संग्रैंहें गी बड़ी सफलता थ्होई, ते इन्दे करी गोर्की अपने बेल्ले दे प्रमुख लेखकें दी कतारै च खड़ोई गे। इक ब’रे बाद छपने आले गोर्की दे उपन्यास ‘फ़ोमा गोदेंयेव’ ने लोकें च उन्नी जादा गै दिल चस्पी पैदा कीती जिन्नी लेव टालस्टाय दे उपन्यास ‘रिज़रक्शन’ ने पैदा कीती ही ! इदे परैत्त जिसलै उन्दा उपन्यास ‘थ्री’ छपेआ ते उनें नाटक लिखने दे खेत्तर च पैर पाया (उन्दा दर्शनिक नाटक ‘लोअर डैप्थ्‌स’ बेस्हाबा सफल रेहा), तां उन्दी शोह्‌रत अपने देसै दे बन्नें गी पार करियै स्हेई रूपै च सारे संसारै च फैली गेई।